Virallinen lehti nro C 134 , 30/04/1998 s. 0080



KIRJALLINEN KYSYMYS E-3095/97 komissiolle esittäjä(t): Hiltrud Breyer (V) (2. lokakuuta 1997) Aihe: Tonavan väylän laajentaminen, vaihe 2 Kuten komissio tietää, (katso Baijerin vapaavaltion kanslian 21. maaliskuuta 1997 päivätty kirje ympäristöasioita käsittelevälle kansalaisfoorumille (Bürgerforum Umwelt); liittohallituksen 23. tammikuuta 1997 päivätty vastaus nro 11/86, 11/87) sekä Baijerin vapaavaltio että Saksan liittovaltio kieltäytyvät täyttämästä EY:n luonnonvaraisten lintujen suojelusta annetussa direktiivissä ja luonnonvaraisia kasveja ja eläimiä koskevassa direktiivissä niille määrättyjä velvoitteita, joiden mukaan niiden tulisi julistaa Straubinin ja Vishofenin välinen rantaniittyekosysteemi suojelualueeksi. Sekä vapaavaltio että liittovaltio ilmoittavat antamissaan vastauksissa, että suojelualueeksi julistaminen on siirretty myöhäisempään ajankohtaan, sillä etusija annetaan nykyiselle Tonavan väylän laajennussuunnitelmalle, koska tämän Tonavan väyläosuuden toisen laajennusvaiheen toteuttamistapaa koskevaa päätöstä ei tehdä ennen vuotta 2000. Tällainen toiminta on laitonta. Euroopan yhteisöjen tuomioistuimen oikeuskäytännön mukaan ei ole sallittua, että päätöksiin, jotka liittyvät suojelualueiksi julistamiseen tai suojelualueiden rajoista päättämiseen, sisällytettäisiin taloudellista harkintaa. Baijerin vapaavaltion hallituksen vastuulla on puolestaan se, ettei osavaltion ympäristöviraston virallisia arvioita ole vielä saatavilla. Arvioiden laatimista ei annettu tehtäväksi, koska Baijerin vapaavaltio ja liittohallitus haluavat kiertää suojelualueeksi julistamiseen liittyvää lainsäädäntöä. 1. Aikooko komissio vaatia EY-sopimuksen 169 artiklan mukaisesti Saksan liittotasavaltaa toteuttamaan tarvittavat toimenpiteet komission asettamassa määräajassa? 2. Aikooko komissio ehdottaa, että Saksan liitotasavallalle langetettaisiin sakot EY-sopimuksen 171 artiklan mukaisesti, koska sekä liittovaltio että osavaltio ovat selkeästi jättäneet huomioimatta luonnonvaraisten lintujen suojelusta annetun direktiivin 3 ja 4 artiklassa mainitun velvollisuuden ja koska ne rikkovat luonnonvaraisia kasveja ja eläimiä koskevassa direktiivissä mainittua vaatimusta ehdotusten esittämisestä? Komission jäsenen Ritt Bjerregaardin komission puolesta antama vastaus (11. marraskuuta 1997) Kuten arvoisa parlamentin jäsen toteaa, komissio on tietoinen asiasta. Tämä sekä muut Tonavan ranta-alueet on mainittu erikseen sen rikkomisesta johtuvan menettelyn yhteydessä, joka aloitettiin vuonna 1994 Saksaa vastaan siksi, että se ei ole perustanut riittävästi luonnonvaraisten lintujen suojelusta annetun direktiivin 79/407/ETY ((EYVL L 103, 25.4.1979. )) mukaisia erityisiä suojelualueita. 1. Euroopan yhteisön perustamissopimuksen 169 artiklassa määrätyn menettelyn mukaisesti komissio antoi Saksalle mahdollisuuden esittää asiasta huomautuksensa. 2. Perustamissopimuksen 171 artiklan mukaan jäsenvaltiolle voidaan määrätä rangaistus ainoastaan siinä tapauksessa, että se on jättänyt toteuttamatta yhteisön tuomioistuimen tuomion täytäntöön panemiseksi tarvittavat toimenpiteet. Kyseisessä tapauksessa ei tällaista tuomiota ole annettu.